
1. CONTEXTUL EUROPEAN AL MODIFICĂRII LEGISLAŢIEI ÎN DOMENIUL CINEMATOGRAFIEI
Statele membre ale Uniunii Europene investesc aproximativ 2,3 miliarde euro pe an pentru sprijinirea producţiei cinematografice: 1,3 miliarde euro în granturi şi împrumuturi cu dobândă redusă, precum şi 1 miliard euro sub formă de stimulente fiscale. Aproximativ 80% din această sumă este destinată producţiei cinematografice. În acest context, Uniunea Europeană a devenit unul dintre cei mai mari producători de filme din lume - 1 168 de filme de lung metraj în anul 2009. Principalele state membre care acordă sprijin pentru producţia de filme sunt Franţa, Marea Britanie, Germania, Italia şi Spania.

Tratatul privind funcţionarea Uniunii Europene (TFUE) permite câteva excepţii de la principiile concurenţiale, inclusiv în ceea ce priveşte ajutoarele de stat acordate în vederea promovării culturii. Acest tip de ajutoare poate fi considerat compatibil cu piaţa unică, în anumite circumstanţe, prevăzute la articolul 107, al. (3), litera (d) din TFUE şi în Comunicarea privind cinematografia din 2001
. Până în prezent, acordarea ajutoarelor de stat în favoarea operelor cinematografice şi altor opere audiovizuale a respectat Reglementările procedurale comunitare referitoare la ajutorul de stat în general
 şi prevederile din Comunicarea privind cinematografia din 26 septembrie 2001, prelungite de trei ori şi  modificate prin Comunicarea Comisiei din 16 februarie 2002, Comunicarea Comisiei din 30 aprilie 2004, Comunicarea Comisiei din 13 iunie 2007 privind prelungirea aplicării Comunicării din 2001, Comunicarea Comisiei din 28 ianuarie 2009.
Criteriile de evaluare a compatibilităţii schemelor naţionale, regionale şi locale de sprijinire financiară a producţiei cinematografice şi audiovizuale cu normele UE privind ajutoarele de stat au expirat la 31 decembrie 2012. 
La peste un deceniu de la aplicarea Comunicării din anul 2001, Comisia Europeeana a realizat o analiză intitulată Evaluarea ajutorului de stat pentru producţii cinematografice şi alte producţii audiovizuale
 . Acest document de analiză a avut rolul de a defini contextul viitor în care va evolua producţia cinematografică şi audiovizuală, de a identifica normele viitoare de acordare a finanţării în acest domeniu. În urma acestor evaluări şi a sintetizării rezultatelor consultării lansate în anul 2012
, Comisia Europeană a elaborat Proiectul Comunicării Comisiei referitoare la ajutoarele de stat în favoarea operelor cinematografice şi alte opere audiovizuale
, pus, de asemenea, în dezbatere publică. Mapa traseului acestui document a stabilit că, în prima parte a anului 2013, acest document va fi probabil adoptat.
Conform notificărilor primite de către Comisie cu privire la ajutoarele de stat, fondurile europene pentru susţinerea producţiei de filme la nivel naţional, regional şi local evaluarea a arătat că acestea nu par să aibă o strategie şi obiective majore  comune. În conformitate cu principiul subsidiarităţii, acesta este un semn de diversitate şi independenţă culturală, însă nu ar trebui să dea naştere unor aspecte contradictorii. Obiective cum ar fi o mai mare diversificare a ofertei către public, sensibilizarea publicului în ceea ce priveşte filmele europene, asigurarea diversităţii culturale a conţinutului şi stimularea inovaţiilor, deschiderea şi creativitatea sunt prezente în multe scheme de finanţare şi ar putea fi un punct de plecare pentru această reflecţie. În acest context, Comisia Europeană consideră că este necesară clarificarea obiectivelor pe care le urmăresc statele membre atunci când susţin producţia de filme europene. Această  analiză ar arăta dacă ajutorul acordat produce rezultate evidente în ceea ce priveşte realizarea obiectivelor stabilite. În documentele Comisiei Europene s-a precizat că acest demers ar ajuta la elaborarea unor norme comune privind acordarea ajutoarele de stat în acest sector. 
Pentru a înţelege mai bine schimbările la nivelul legislaţiilor naţionale în domeniul cinematografiei, precum şi noile norme europene aflate în dezbatere, trebuie urmărită problematica aplicării celor patru criterii de acordare a finanţărilor către cinematografie. În prezent, criteriile impun ca:
- ajutorul să fie destinat unui „produs cultural”. Conform acestui criteriu, statele membre trebuie să se asigure de caracterul cultural al conţinutului producţiei audiovizuale care face obiectul ajutorului, pe baza unor criterii naţionale verificabile (cu respectarea principiului subsidiarităţii); 
- producătorul trebuie să aibă libertatea de a cheltui cel puţin 20 % din bugetul filmului în alte state membre. În acest fel se poate impune beneficiarului să cheltuiască în statul care acordă ajutorul până la 80% din bugetul de producţie al unui film sau al unei producţii de televiziune (teritorializare); 

- în principiu, intensitatea ajutorului trebuie să fie limitată la 50% din bugetul de producţie. Filmele greu de realizat şi cu buget redus fiind excluse de la această limită;

- ajutorul pentru producţia de filme nu trebuie să fie rezervat de către un stat membru pentru activităţi specifice ale producţiei cinematografice (de exemplu, post-producţie), astfel încât să se asigure că ajutorul are un efect de stimulare neutru şi nu protejează exclusiv activităţile specifice efectuate în statul membru care acordă ajutorul.

Evaluarea aplicării acestor criterii a arătat că, la nivel naţional, regional şi local, orice finanţare a unei producţii cinematografice a respectat în general aceste criterii, dar au fost adăugate propriile criterii de selecţii şi propriile obiective, în funcţie de modul de finanţare a filmului. Aplicarea în practică a acestor criterii a creat de asemenea unele dificultăţi, fiind necesară realizarea unor schimbări importante.

Primul criteriu, cel care cerea finanţarea unor opere cu caracter cultural,  a fost amplu dezbătut, deşi el a fost aplicat de majoritatea statelor europene. Mai multe state membre au aplicat sistemul britanic de acordare a stimulentelor fiscale pentru producţia de filme, în cadrul căruia a fost conceput testul cultural britanic, prin care s-a urmărit să se evite situaţia în care filmele fără un conţinut cinematografic cultural să beneficieze de sprijin financiar. Cu toate acestea, experienţa Comisiei până în prezent sugerează că aceste criterii prevăzute de Comunicarea privind cinematografia sunt dificil de abordat; în plus, monitorizarea susţinută a condiţiilor culturale a suscitat controverse printre statele membre, în special din cauza faptului că, din perspectiva principiului subsidiarităţii, Comisia nu este în măsură să evalueze definiţiile naţionale cu privire la ceea ce constituie „cultura”.
Cel de al doilea criteriu, cel care se numeşte pe scurt criteriul teritorializării, aflat în conexiune cu celelalte criterii, se reflectă în faptul că o schemă națională de sprijinire a producţiei cinematografice impune ca toate filmele sprijinite să cheltuiască 50 % din bugetul total al producției cinematografice pentru bunuri și servicii furnizate de întreprinderi care îşi au sediul în statul membru respectiv. Aceasta este o obligaţie de teritorializare a cheltuielilor deoarece există o restricţie teritorială privind originea bunurilor şi serviciilor implicate în producție. Criteriul de teritorializare a cheltuielilor existent în Comunicarea din anul 2001 permite statelor membre să impună ca un procent de până la 80 % din bugetul total de producţie al unui film subvenţionat sau al unei producții de televiziune subvenţionate să fie cheltuit pentru bunuri şi servicii furnizate de întreprinderi care îşi au sediul în statele membre care oferă ajutorul, chiar dacă partea subvenţionată din acest buget este mult mai limitată. Un amplu studiu din 2008 privind condiţiile teritoriale a constatat că o mare varietate de condiţii teritoriale care sunt impuse în schemele de sprijinire a producţiei de filme. 

Evaluarea Comisiei Europene a arătat că numărul şi complexitatea acestor condiţii pot da naştere la controverse legate de normele aplicate de scheme diferite, care pot finanţa acelaşi film, precum şi la incertitudine juridică. Mai mult decât atât, tehnicile de producţie cinematografică digitală sunt utilizate pe scară largă în tot sectorul audiovizual european şi internaţional, depăşind adesea un teritoriu naţional. Totuşi, studiul a constatat că, în statele membre cu cerinţe teritoriale mari, industria audiovizuală a avut o cifră de afaceri mai mare. În plus, costurile producţiei cinematografice par să fie mai mari în ţările care pun în aplicare condiţii teritoriale, comparativ cu ţările care nu aplică astfel de condiţii. Un alt motiv important pentru menţinerea teritorializării este faptul că, potrivit principiilor generale ale impozitării, statele membre nu sunt obligate să acorde niciun stimulent fiscal pentru cheltuieli care nu sunt direct legate de activităţi care generează venituri impozabile pe teritoriul lor. 

Proiectul de Comunicare prevede o regulă specifică pentru schemele de sprijin în domeniul audiovizualului, conform căreia valoarea ajutorului este calculată pe baza cheltuielilor de producţie pe un anumit teritoriu, cum ar fi stimulentele fiscale pentru cinematografie. În plus, la fel ca în cazul tuturor schemelor de sprijinire a producţiilor cinematografice şi de televiziune, proiectul de comunicare prevede că statul membru poate să ceară în continuare ca un procent de până la 100 % din valoarea ajutorului să fie cheltuit pentru bunuri şi servicii care provin de pe teritoriul său. Pentru a permite crearea unui set de competenţe aferente producţiilor cinematografice în UE, proiectul de comunicare propune o derogare specială: o schemă de sprijin pentru filme ar putea refuza să sprijine acele filme care nu vor cheltui cel puţin 100 % din valoarea ajutorului la nivel local (criteriu de eligibilitate).

Referitor la concurenţa pentru atragerea  producţiilor cinematografice importante (majore), proiectul de Comunicare propune ca toate cheltuielile de producție efectuate în SEE, și nu numai în statul membru care acordă ajutorul, să fie eligibile pentru ajutor în cadrul schemelor în care valoarea ajutorului este calculată pe baza cheltuielilor de producție pentru bunuri și servicii provenind de pe un anumit teritoriu. Acest lucru ar permite filmelor produse în diferite state membre să beneficieze de diferite mecanisme de ajutoare de stat. Astfel, platourile de producţie cinematografică europene ar rămâne atractive pentru producători, în timp ce riscul unei denaturări a concurenţei pe piaţa internă ar fi redus considerabil. Aceste considerente sunt foarte importante, întrucât vor avea loc schimbări importante în domeniul producţiei cinematografice. Sectorul audiovizual european se află la un moment critic. Confruntate cu necesitatea de a consolida finanţele publice în plină criză financiară şi economică, mai multe state membre şi-au redus deja bugetele naţionale de sprijinire a producţiei de filme şi se vor orienta mult spre formule de cooperare. 

Proiectul de Comunicare a luat in considerarea anumite tendinţe legate de sprijinul acordat altor aspecte decât producţia cinematografică şi de televiziune (de exemplu, distribuţia şi proiecţia digitală de filme), existenţa mai multor scheme de ajutor pentru producţia cinematografică şi alte activităţi la nivel regional. Unele state membre oferă sprijin pentru alte activităţi decât producţia cinematografică şi audiovizuală, inclusiv pentru scrierea scenariilor, dezvoltare, distribuţie cinematografică, promovarea filmelor, festivaluri de film, formare, dezvoltarea culturii cinematografice, conservarea şi arhivarea filmelor. În prezent, Comisia aplică criteriile din Comunicarea privind cinematografia din 2001 drept criterii de referinţă pentru a evalua necesitatea, proporţionalitatea şi compatibilitatea ajutorului şi pentru aceste activităţi, dar Comisia Europeană consideră că în viitor se impune  o rafinare a criteriilor de evaluare în acord cu aceste activităţi. Referitor la aplicarea intensităţii ajutorului pentru activitatea de scriere şi de dezvoltare a scenariului, de exemplu, propunerea este ca activitatea de scriere și de dezvoltare a scenariului să poată primi finanţare publică de până la 100 %. Pentru acele proiecte care devin producţii cinematografice, costul de achiziționare a scenariului sau a proiectului dezvoltat ar trebui să fie inclus în bugetul de producție, iar procentul reprezentând finanţarea publică ar trebui să fie inclus în formula de calcul a intensităţii ajutorului. O altă temă impotantă a dezbaterilor a fost cea legată de schemele de ajutoare care impun „intervale de difuzare” specifice ca o condiţie a acordării ajutorului. Unii producători şi distribuitori au susținut că strategiile de comercializare şi de difuzare în cazul filmelor ar trebui să fie lăsate la aprecierea pieței, deoarece acestea variază de la o operă audiovizuală la alta. Un studiu privind licențele multiteritoriale efectuat pentru Comisie conține o listă a statelor membre care aplică astfel de condiții. Prin urmare, în proiectul de Comunicare li se recomandă statelor membre să nu condiţioneze acordarea de ajutoare unei opere audiovizuale prin restricţii inutile legate de distribuire şi comercializare. Studiul arăta că impunerea de intervale obligatorii de difuzare ca o condiţie a acordării ajutorului poate avea un impact asupra vizibilităţii și circulaţiei operelor audiovizuale și, prin urmare, asupra eficacităţii ajutorului în ceea ce priveşte asigurarea faptului că publicul european dispune de o diversitate culturală în materie de opere audiovizuale.
În proiectul de Comunicare se afirmă în concluzie că ar fi bine să se extindă domeniul de aplicare a Comunicării privind cinematografia pentru a fi incluse toate aspectele, de la conceperea scenariului, dezvoltarea filmului şi distribuirea lui, până la difuzarea filmului către public. În plus, Comunicarea ar putea include, eventual, sprijinul pentru platforme de promovare şi distribuire (de exemplu festivaluri de film, video la cerere, proiecţii digitale şi cinematografe rurale etc). În acest fel s-ar putea evita stimularea furnizării de conţinut audiovizual fără să se asigure că distribuirea şi promovarea unui astfel de conţinut sunt pe măsura cererii. De asemenea, acest lucru ar spori securitatea juridică privind sprijinirea acestui gen de activităţi.

Referitor la ajutoarelor de stat pentru produsele transmedia/crosmedia şi pentru jocuri, proiectul face precizarea că, având în vedere că proiectele transmedia sau crosmedia sunt legate în mod inevitabil de producţia unui film, componenta „producţie cinematografică” este considerată, în sensul proiectului de comunicare, drept operă audiovizuală. În acest context, având în vedere schimbările tehnologice care au avut loc începând din 2001, s-ar putea să fie necesară reanalizarea definiţiei a ceea ce constituie o operă audiovizuală eligibilă pentru ajutor în temeiul Comunicării privind cinematografia. O dezbatere specială a avut ca temă producţiile audiovizuale interactive, cum ar fi jocurile video. Unele state europene au făcut referiri în legislaţia lor la aceste producţii, aplicând aproximativ aceleaşi criterii ca şi pentru filmele şi producţiile de televiziune, desi  acestea sunt sectoare cu caracteristici diferite. Majoritatea răspunsurilor la consultarea publică s-au pronunţat împotriva extinderii domeniului de aplicare la jocuri, subliniindu-se că jocurile au caracteristici diferite faţă de filme în ceea ce priveşte producţia, distribuţia, comercializarea şi consumul. Comisia a precizat că nu a adoptat o masă critică de decizii din domeniul ajutoarelor de stat legate de jocurile video şi, prin urmare, are o experienţă insuficientă pentru a defini criterii comune de evaluare şi de exceptare pentru acest tip de ajutoare. În consecinţă, Comisia a considerat că ar fi prematur ca acest sector să fie integrat în Comunicare.
În prezent, unele state au introdus în legislaţia lor noi tipuri de producţii audiovizuale, precum şi sprijinirea inovaţiei în domeniu. Aceste finanţări s-ar putea face în legătură cu iniţiative europene precum Europa creativă
 , MEDIA MUNDUS sau MEDIA International. Noile norme de finanţare vor trebui să acopere o situaţie care evoluează rapid, având în vedere schimbarea preferinţelor consumatorilor şi evoluţiile tehnologice. În acest sens, Proiectul de Comunicare va lua în considerare Comunicarea privind oportunităţile şi provocările pentru cinematograful european în era digitală
, elaborată în anul 2010, care a pus în evidenţă faptul că peisajul audiovizualului se află în schimbare continuă în întreaga lume, deschizând o multitudine de oportunități pentru cinematograful european și pentru industria europeană a audiovizualului, cu condiția abordării cu succes a provocărilor inerente pe care le implică investițiile în echipament, formare și noi modele. În cadrul noii Strategii europene pentru o creștere inteligentă, durabilă și favorabilă incluziunii, Agenda digitală pentru Europa (una dintre cele șapte inițiative emblematice ale acesteia) are ca scop crearea unei piețe digitale unice, astfel încât conținuturile și serviciile comerciale și culturale să poată circula liber peste granițe, iar cetățenii europeni să poată beneficia pe deplin de avantajele erei digitale. 
În acest context, de mare interes este faptul că această Comunicare a expus strategia Comisiei Europene de a-i sprijini pe cei ce exploatează sălile de cinema, astfel încât, în scurt timp, aceste săli să treacă la sistemul digital. Documentul a luat în considerare faptul că piaţa cinematografului european este foarte heterogenă, cuprinzând zone lingvistice şi operatori de mare diversitate, ceea ce face mai dificilă implementarea unor acorduri globale sau a unor strategii naţionale. Multe state europene au inclus în legislaţia lor finanţarea acestui proces, mai ales datorită faptului că în Europa există un nivel scăzut de dezvoltare a sălilor de cinema (31% din sălile europene au un singur ecran şi doar 10% din săli sunt de tip multiplex). 

În document se apreciză faptul că fondurile structurale ale Uniunii Europene ar putea fi utilizate de statele membre/regiuni pentru cofinanțarea proiectelor de digitalizare și a inițiativelor de formare ca factori de inovare, de diversitate culturală și de dezvoltare regională
. Aceste proiecte și inițiative trebuie să fie în conformitate cu normele privind acordarea ajutoarele de stat, în acest scop, în multe state europene, a fost elaborată o legislaţie regională în domeniul cinematografiei sau a fost inclus domeniul regional în legea cinematografiei.
Statele membre au luat în considerare abordări diferite ale digitalizării, inclusiv proiectele de conversie colectivă din Franța și Germania, de exemplu, care nu au fost finalizate: Proiecte-pilot: prima țară care a lansat un proiect-pilot a fost Regatul Unit cu programul „Digital Screen Network” (240 de ecrane pentru filme „specializate”). Proiecte-pilot similare au fost desfășurate în Irlanda (Cultural Cinema Consortium) și Suedia (prin Institutul de film suedez); proiecte naționale specifice: Finlanda; Polonia, Republica Cehă și Slovacia se concentrează în principal pe cinematografe municipale; facilități fiscale și de credit: Spania (credite preferențiale) și Italia (facilități fiscale). În Polonia, regiunea Malopolska a beneficiat deja de fonduri structurale europene pentru digitalizarea unei mici rețele de cinematografe de artă deținute de municipalități. În Portugalia, un proiect interregional pentru digitalizarea cinematografelor (în special a celor municipale) din regiunile din nord, centru și Alentejo se află în faza de finalizare, obținând fonduri din FEDER. Landul german Niedersachsen și câteva regiuni din Franța intenționează, de asemenea, să utilizeze resursele FEDER pentru digitalizarea sălilor de cinema.
FRANŢA
1) Cinematografia franceză – model european de rentabilitate si creativitate
Încă din anii 90, în Franţa a fost pus în funcţiune un sistem de sprijin al industriei cinematografice, prin intermediul statului şi prin cel privat, protejat de un sistem de susţinere prin intermediul televiziunilor, sistem devenit model pentru multe alte state europene. Acest sistem a atins apogeul dezvoltării sale în anul 2001 când cinematografia franceză obţine mari realizări în domeniu (o producţie record de 204 filme, faţă de 115 în anul 1994, din care 172 din iniţiativă franceză, cu investiţii de peste 860 milioane euro). După această perioadă, puterea de susţinere a filmului prin intermediul televiziunilor a început să scadă, datorită problemelor pe care acest sector le întâmpina, mai ales Canal+, care dădea 20% din resursele anuale cinematografiei. În acest context, devenea evident că celebrul model francez  manifesta limite importante şi că trebuiau găsite noi surse de finanţare pentru a menţine un nivel ridicat al finanţării filmelor, foarte diverse ca gen. Au fost explorate numeroase posibilităţi printre care aportul partenerilor europeni, taxarea sectorului video, redefinirea obligaţiilor televiziunii într-un mediu aflat în continuă schimbare, recurgerea la fonduri private etc. Profesioniştii din domeniul cinematografiei au acţionat curajos şi ferm încercând să menţină echilibrul între o producţie rentabilă şi creativitate. În acest context, au fost elaborate strategii de minimizare a riscurilor comerciale de către producători, distribuitori şi cei care valorificau filmul, în jurul unor modele de rentabilitate deja cunoscute (acţiune+ star= rentabilitate asigurată  şi finanţări dominant din surse private), s-a înregistrat un progres al coproducţiilor internaţionale, mai ales europene, crescând considerabil investiţiile străine în producţia franceză de film, dar şi o creştere a investiţiilor franceze în coproducţii internaţionale (cu Belgia, Marea Britanie, Germania, Italia şi organisme publice ale cinematografului european). Această deschidere internaţională a adus numeroase schimbări legate de turnări de film în străinătate, mai ales în studiouri din Europa Centrală şi de Est, valorificând forţa de muncă ieftină şi avantajele fiscale din diferite alte ţări europene. O altă sursă de finanţare a fost creşterea taxării sectorului video, precum şi a investiţiilor din sectorul privat, mai ales prin sistemul Soficas, societate de finanţare privată a cinematografiei şi audiovizualului. A treia resursă a fost finanţarea a 11 canale de cinema prin cablu şi satelit, reunite în TPS Cinema şi Cine Cinema care au obţinut în jur de 40 milioane euro pe an prin sistemul cumpărării anticipate a filmelor. În această perioadă au fost create reţele de producţie şi creaţie, precum Ateliers du Cinéma Européen (ACE), Entrepreneurs de l’Audiovisuel Européens (EAVE), Club des Producteurs Européens, ca şi structuri specializate în căutări de finanţări (Exception, Celluloid Dreams, Les Films du Losange,  Back up et Short). În acest context, în Franţa a fost propus un tip de  tax-shelter à la française care permitea turnarea filmelor în Franţa. 
Cooperarea cinematografică la nivel european a reprezentat o adevărată revoluţie a industriei cinematografice franceze şi acest proces a fost însoţit de punerea în practică a unor mecanisme atractive de susţinere a producţiei de filme în multe ţări europene (utilizarea fondurilor regionale în Germania, a sistemului de scutiri de taxe «sale and leaseback» în Marea Britanie, tax-shelter în Belgia şi Luxemburg). Producţia de filme a devenit mult mai complexă, multiplicându-se partenerii străini şi sursele de finanţare, fiind nevoie uneori de armonizarea legislaţiilor naţionale de susţinere a producţiei, ca şi a celei legate de drepturile de autor. Încă din anul 2004, Franţa a reuşit să elaboreze un model eficient de finanţare a producţiei, fiind investiţi aproape 1 miliard de euro, ocupând locul 1 în Europa, creând o piaţă dinamică, printr-o asociere între stat şi filiera din domeniu. Creaţia cinematografică se distinge printr-o mare diversitate de stiluri şi genuri, care au adus încasări şi în afara graniţelor. Dincolo de talentul creatorilor, această forţă a cinematografului francez s-a datorat unei organizări deosebite a susţinerii producţiei naţionale care a reuşit să asigure o finanţare diversă, profitabilă producătorilor. Acest mecanism de finanţare s-a datorat implicării statului, prin intermediul Centrului Naţional al Cinematografiei, fiind elaborat un cadru de reglementare foarte precis, care a obligat televiziunile franceze să acorde o parte a cifrelor lor de afaceri pentru cumpărarea  în avans sau pentru coproducţia filmelor, prin aportul  Soficas (a cărei colectare de fonduri a fost în 2004 de 27, 5 milioane euro), prin sprijinul regiunilor. În anul 2004, guvernul francez a creat un sistem de credit fiscal (crédit d’impôt)
 introdus prin legea nr. 2003-1311 din 30 decembrie 2003  şi decretul din  20 martie 2006. CNC a elaborat condiţiile de acordare, dintre care amintim realizarea în limba franceză, realizarea în principal pe teritoriu francez, contribuţia la dezvoltarea diversă a cinematografului francez etc. Aceste variate posibilităţi de finanţare au creat un model francez de succes, atrăgând coproducători străini, acest model fiind ulterior adoptat în alte state europene. În domeniul coproducţiilor, Franţa a devenit lider european, atât prin dispozitivul său financiar specific, accesibil, cât şi prin competenţele tehnice recunoscute internaţional şi prin marea varietate a peisajelor, locuri de turnare a filmelor. Ea a incheiat o reţea de acorduri de coproducţie cu aproape 25 state europene, mai ales cu Marea Britanie, Italia, Belgia, Germania, ceea ce a permis deschiderea unor pieţe potenţiale de desfacere pentru propria producţie. 

În anul 2009, la al 64-lea Congres al Federaţiei Naţionale a Cinematografului francez - FNCF, Centrul Naţional al Cinematografiei a prezentat proiectul pentru trecerea la sălile de proiecţie digitală, pentru peste 3500 săli de proiecţie, 650 având deja acest sistem. Acest proiect a fost finanţat prin crearea unui fond  VPF (Virtual Print Fee), cu acordul distribuitorilor. Sprijinul se acordă distribuitorului, pe o perioadă de 7 ani, acordându-se 75% din investiţia făcută în echipament digital. Institutul pentru finanţarea Cinematografului şi industriei culturale IFCIC putea garanta  50% din împrumutul făcut de investitor în echipamentul digital, iar aceştia aveau libertatea de a alege echipamentul. În aceeaşi perioadă, CNC a stimulat prin facilităţi fiscale digitalizarea operelor cinematografice.  În anul 2010 s-a introdus prin lege o contribuţie obligatorie a distribuitorilor, în beneficiul celor care exploatează filmul, directă sau prin un intermediar investitor, pentru trecerea la digitalizare. Pentru zona micilor oraşe şi cele rurale sprijinul acordat a fost mult mai mare. Conform datelor de monitorizare europeană, în anul 2011, în Franţa au fost peste 216 milioane intrări, 5465 ecrane, 2047 săli, 178 multiplexuri, preţ bilet 6,32 euro, filme produse 272 din care 120 coproducţii.
În Franţa a fost elaborată o strategie regională de mare amploare, producţia cinematografică franceză a găsit noi investitori în regiuni. Regiunile au încheiat convenţii cu CNC, statul aducând 1 euro pentru 2 euro investiţi de o regiune, având însă un plafon de investiţie. Această operaţiune a avut un mare succes, prima convenţie semnată cu regiunea Centru fiind urmată de alte 14 convenţii, asocierea cu regiunile devenind atractivă şi pentru producţia europeană. Regiunile au cooperat şi cu producţiile de film străine, prin parteneriate, ca de exemplu cel dintre Ile-de-France cu germanii de la Filmförderung Berlin-Brandeburg şi cu spaniolii din Comisia de film din Madrid. Aceste acorduri  au facilitat montaje de coproducţii deosebite. Liderul acestui demers a fost regiunea Ile-de-France care a devenit, în patru ani, polul finanţării publice instituţionale, prin crearea, în anul 2001, a Fondului de susţinere a industriilor tehnice ce avea, în anul 2003, o valoare de 10 milione euro şi 14 milioane euro, în anul 2005. Accesarea fondului se face prin îndeplinirea unor criterii publicate pe site-ul Fondului: 50% din turnarea unui film să se desfăşoare în cadrul regiunii, să fie efectuate cel puţin două tipuri de prestaţii din cele 4 secţii: decor/costume, mijloace tehnice, laboratoare, efecte digitale, montaj/sonorizare; să se acorde un barem de salarii în regiune lucătorilor din aceste sectoare şi altele. Subvenţiile nerambursabile se acordau în functie de săptămânile de turnare în regiune, prestaţiile efectuate. Plafonul de susţinere era de la 150000 euro pentru 5 săptămâni de turnare şi 2 tipuri de prestaţii efectuate până la 730000 euro maximum, pentru 12 săptămâni de turnare şi 4 tipuri de prestaţii efectuate în regiune. Nivelul sprijinului public nu putea depăşi 50% din costul filmului. Regiunea Rhône-Alpes a creat în anul 1990, un  mod original de finanţare, Rhône-Alpes Cinéma o societate anonimă, orientată spre coproducţii de lung-metraje şi de susţinere a scrierii unor scenarii. Investiţiile se făceau prin obţinerea unui procent din încasări şi din negativ. Prin această metodă au fost finanţate 19-12 filme pe an. In anul 2003, regiunea Provence-Alpes-Côte d’Azur (PACA) a inaugurat Studiourile din Marsilia care s-au alăturat Studiourilor Victorine din  Nisa în care se turnau deja multe filme franceze. 
2) Reforma cadrului legislativ 
Premisele schimbării cadrului legislativ au fost realizate prin Legea din 5 martie 2009 referitoare la comunicarea audiovizuală şi la noul serviciu public de televiziune
 care a modificat Legea nr. 86 - 1067 din 30 septembrie 1986
. 

Ordonanţa guvernului din 24 iulie 2009
 a aplicat Legea din 5 martie 2009 şi, conform articolului 71 din lege, a simplificat şi modernizat dreptul referitor la cinematograf. În acest context, a fost realizată reforma vechiului cod, Codul industriei cinematografice, şi a  fost introdusă partea legislativa a noului cod, numit Codul cinema-ului şi al imaginii animate (Code du cinéma et de l'image animée). Noul cod a reunificat prevederi legislative dispersate în mai multe coduri (Codul general al impozitelor, Codul general al colectivităţilor teritoriale, Codul patrimoniului, Codul proprietăţii intelectuale), a simplificat şi a ierarhizat normele sectoriale, le-a făcut  mai accesibile profesioniştilor. Conform specialiştilor, noţiunea de imagine animată, nedefinită foarte clar juridic, atrage atenţia asupra faptului că domeniul s-a lărgit considerabil, incluzând şi alte arte, producţia audiovizuală, multimedia, video
. În acelaşi sens, articolul 38 al legii dispunea înlocuirea termenilor de radio şi televiziune cu cel de comunicare audiovizuală. Specialiştii au ţinut cont de faptul că tehnologiile informaţiei, telecomunicaţiei, media  şi cele digitale converg având tendinţa de a crea un sector unic. Ei au considerat că fenomenul de convergenţă tehnologică implică evoluţia de la ansambluri de procedee cu funcţionalităţi distincte, la tehnologii care se sincronizează. Convergenţa conţinuturilor se explică, aşadar, prin posibilitatea de a difuza aceleaşi conţinuturi pe diverse suporturi şi în modalităţi diferite şi aceasta datorită codificării digitale
.

Conform legii, noul cod a urmărit să consolideze şi să modernizeze organizarea şi funcţionarea Consiliului Naţional al Cinematografiei, păstrând arhitectura originală a acestei instituţii create în anul 1946. Conform prevederilor, noua denumire a acestei instituţii este Centrul naţional al cinema-ului şi al imaginii animate - CNCIA. Conform articolului 71 al legii, alături de misiunile care ţin de  administraţie centrală, instituţia a dobândit şi misiuni de operator al statului ceea ce i-a permis să se adapteze evoluţiei acestui sector, beneficiind de finanţare publică care derivă din taxe prelevate pe sectorul cinematografic şi audiovizual. In acest nou context, era necesară actualizarea misiunilor sale, redefinirea domeniilor de competenţă pentru a cuprinde cinema-ul dar şi celelalte arte şi industrii ale imaginii animate, în special audiovizualul, video şi multimedia deci şi jocul video.  
Referitor la finanţarea cinema-ului şi altor arte şi industrii ale imaginii animate, legea recomandă încredinţarea Centrului  recuperarea directă a taxei aplicate editorilor şi distribuitorilor serviciilor de televiziune, prevedere existentă în Codul general al impozitelor, art 302. 
Conform articolului 72 al legii, trebuiau elaborate noi dispozitive de reglementare ale difuzării cinematografice, ale multiplelor formule de acces la cinema, condiţiile de cesionare a drepturilor de reprezentare cinematografică şi de cesionare a drepturilor de de exploatare a operelor cinematografice şi audiovizuale sub formă de videograme   pentru uzul privat al publicului sau prin serviciile media audiovizuale la cerere. 

Codul a încercat să reprezinte o adaptare la tehnologiile viitorului, lansând noţiuni deschise precum imagine animată, alte arte şi industrii ale imaginii animate, transmedia (concept promovat de Nicolas Bry). 
3) Principalele prevederi ale Codului cinema-ului şi  imaginii animate

Codul are două părţi, una legislativă şi cealaltă parte reglementativă, de aplicare.

În prima parte, Cartea I, se face referire la organizarea administrativă, făcându-se precizări în legătură cu Centrul naţional al cinematografului şi imaginii animate. În Titlul I, capitolul 1 se menţionează statutul şi misiunile Centrului, precizându-se în art. L. 111-1 că acesta este o instituţie publică administrativă, aflată sub tutela Ministerului Culturii. El exercită activitatea asupra domeniilor cinematografului şi altor arte şi asupra industriei imaginii animate, punând în aplicare politica statului în domeniile menţionate, dispunând de mijloacele instituţiei. Conform art. L 11-2, misiunile sale sunt legate de:

 1. Observarea evoluţiei profesiilor şi activităţii de cinema şi a altor arte şi industrii ale imaginii animate, a mediului lor tehnic, juridic, economic şi social, ca şi a condiţiilor de formare şi acces la meseriile corespunzătoare. In acest scop instituţia culege informaţiile necesare, mai ales cele comerciale şi financiare şi le difuzează, cu respectarea normelor; organizează reunirea reprezentanţilor sectoarelor profesionale interesaţi pe diferite subiecte conform acestor misiuni. 2. Contribuie, în interesul general la finanţarea  şi dezvoltarea cinematografului şi a celorlate arte şi industriei imaginii animate, facilitând adaptarea la evoluţia pieţelor şi tehnologiilor. În acest scop el susţine acordarea unor ajutoare financiare pentru: creaţia, producţia, distribuţia, difuzarea şi promovarea operelor cinematografice şi audiovizuale multimedia ca şi pentru diversitatea formelor de expresie şi pentru difuzarea şi formarea profesională, asigurând în acest cadru, respectarea acordării obligaţiilor şi ajutoarelor sociale; pentru crearea şi modernizarea instituţiilor spectacolului cinematografic, ca şi pentru adaptarea industriilor tehnice la evoluţia tehnologică şi inovaţiei; pentru acţiuni în favoarea educaţiei pentru imagine şi difuzării culturale prin imagine animată; pentru acţiuni pentru profesioniştii în domeniu, pentru dezvoltarea industriei în Franţa şi în străinătate; pentru dezvoltarea acestui domeniu în ţările aflate în curs de dezvoltare. 3. Controlarea încasărilor din exploatarea operelor şi documentelor cinematografice sau audiovizuale realizate de cei ce le exploatează în instituţiile de spectacol cinematografic şi de către editorii de videograme destinate utilizării private sau publice. 4 Ţinerea registrului cinematografic şi audiovizual, în acest cadru, centralizând şi comunicând titularilor de drept datele referitoare la încasările din exploatarea operelor cinematografice şi audiovizuale.5. Colectarea, conservarea, restaurarea şi valorizarea patrimoniului cinematografic. 6 Participarea la combaterea contrafacerii operelor cinematografice, audiovizuale şi multimedia. CNCIA poate, în cadrul convenţiilor încheiate cu statul, instituţiile publice de stat să asigure centralizarea creditelor deschise destinaţiei , producţiei şi difuzării operelor cinematografice şi audiovizuale şi multimedia. 
Articolul L.111-3 stabileşte prerogativele Preşedintelui CNCIA care studiază şi participă la elaborarea proiectelor de lege şi reglementărilor referitoare la cinema şi alte arte şi industrii ale imaginii animate; propune orice măsuri menite a contribui la dezvoltarea şi la modernizarea  sectoarelor respective; participă la negocierile cu asociaţiile profesionale în domeniu, la negocierea acordurilor internaţionale referitoare la coproducţii şi la schimburile din domeniu, contribuie la elaborarea poziţiei franceze în negocierile internaţionale referitoare la acest domeniu, eliberează autorizaţii şi omologhează  activitatea de exploatare din domeniul instituţiilor spectacolului cinematografic; înregistrează declaraţia de exploatare; stabileşte acorduri şi omologhează activitatea de programare, de acces liber la cinema dând drept la  intrări multiple; înregistrează declaraţia de activitatea editorilor de videograme; exercită acţiuni în justiţie în numele statului  etc. Capitolul II se referă la organizarea şi funcţionarea Centrului Naţional al Cinematografului şi Imaginii Animate, în art L112-1 precizându-se că Preşedintele acestuia este numit prin decret de Preşedintele Republicii şi prezidează Consiliul de administraţie, format majoritar din reprezentanţi ai statului: câte doi reprezentanţi ai celor două Camere ale Parlamentului, membri ai Consiliului de Stat, Curţii de Casaţie, Curţii de Conturi, reprezentanţi ai personalului aleşi pentru o perioadă de trei ani, conform unor condiţii stabilite prin regulament. Consiliul de administraţie deliberează asupra problemelor instituţiei. Atribuţiile Consiliului sunt precizate prin decret al Consiliului de Stat. Capitolul III se referă la recrutarea şi statutul agenţilor contractuali, cei care sunt angajaţi cu contracte pe durată nedeterminată, prin respectarea unor condiţii stabilite prin decret al Consiliului de Stat.


În capitolul IV al Codului se face referire la dispoziţiile financiare şi contabile, menţionându-se în art. L.114-1 că resursele Centrului provin din taxe, prelevări şi alte produse precum cotizaţii profesionale sau cote părţi din sumele vărsate la registrele cinema şi audiovizuale, la acordarea vizelor de exploatare, din sancţiunile aplicate, din rambursarea unor avansuri şi împrumuturi acordate, din credite, subvenţii ale statului sau ale colectivităţilor locale etc. CNCIA va prezenta un raport anual referitor la situaţia financiară şi la utilizarea sumelor de care a dispus.  Capitolul V precizează sumele percepute de CNCIA prin aplicarea taxei de 10,72 % din preţul de intrare în sediile de prezentare a spectacolelor cinematografice, mărită pentru anume spectacole, respectînd prevederile articolului L. 115-2-3; taxei aplicate editorilor şi distribuitorilor de servicii de televiziune, conform condiţiilor prevăzute în art. L. 115-6-7. Articolul L.115-9 precizeză modul de calcul al taxei: pentru editorii serviciilor de televiziune  aplicându-se rata de 5,5% fracţiunii sumelor  vărsate  şi încasărilor anuale, fără TVA, aferente fiecărui serviciu care exced 11000000 milioane euro, pragul fiind de 16000000 euro pentru editorii serviciilor de televiziune  care nu beneficiază de resurse procurate prin difuzarea mesajelor publicitare. Nivelul taxei  este redus cu 50% pentru societatea naţională de program France Televisions şi cele din teritoriile Outremer. Pentru distribuitorii serviciilor, taxa este calculată aplicând  fracţiunii fiecărei părţi a nivelului de încasări anuale, fără TVA, care exced 10000000 euro taxa de:  a) 0,5 % pentru o fracţiune superioară a 10 000 000 € şi inferioară sau egală sumei de  250 000 000 € ; b) 2,10 % pentru o fracţiune superioară a 250 000 000 € şi inferioară sau egală sumei de 500 000 000 €; c) 2,80 % pentru o fracţiune superioară a 500 000 000 € şi inferioară sau egală sumei de  750 000 000 € ; d) 3,50 % pentru o fracţiune superioară a 750 000 000 €. Articolul L.115-10-11 descriu modalităţile de achitare şi de înregistrare, pe baza unei declaraţii, a editorilor şi distribuitorilor de servicii de televiziune. În articolul L.115-14 se face referire la cotizaţiile profesionale ale producătorilor de opere cinematografice fixată la 0,58 % din încasările, fără TVA, provenind din cesionarea drepturilor de exploatare a operelor, în sectorul comercial sau noncomercial, pe toate suporturile peliculare, magnetice, optice, digitale şi prin toate procedeele de comunicare electronică.  Cotizaţiile întreprinderilor de distribuţie a operelor cinematografice fixată la 0,58 % din încasări, fără TVA, provenind din cesionarea drepturilor de exploatare a operelor, în sectorul comercial sau noncomercial, a operelor cinematografice. Ea este mai ridicată, de 0,68%, pentru distribuirea unor materiale pornografice sau cu caracter de incitare la violenţă. Cotizaţiile plătite de întreprinderile exportatoare de opere cinematografice sunt fixate trimestrial la nivelul de 0,55 % din cifra de afaceri , fără TVA. Cotizaţiile plătite de cei ce exploatează instituţiile de spectacol cinematografic sunt fixate la 0,232 % din preţul biletelor de intrare în sensul art. L. Modul de colectare şi control, precum şi majorările aplicate în caz de nerespectare a condiţiilor legale de plată a  acestor taxe şi cotizaţii sunt precizate în articolele  L.115-16-17-18-19. Conform prevederilor, sancţiunile înscrise în articolele L. 115-19 şi L. 115-20 nu pot fi aplicate decât după expirarea termenului de 30 de zile de la notificare.

Capitolul VI se referă la alte taxe şi prelevări printre care taxa pe vânzări şi locaţii de videograme destinate utilizării private a publicului şi pe operaţiunile asimilate, pe beneficiile industriale şi comerciale rezultate din operaţiuni efectuate cu opere cinematografice sau vizuale din categorii speciale. 


Titlul II se referă la Registrul cinema şi audiovizual, menţionându-se principiile registrului care conţine acte, convenţii, decizii referitoare la producţia, distribuirea, reprezentarea şi exploatarea în Franţa a operelor cinematografice şi audiovizuale. L. 121-1. Conform prevederilor legale, Registrul depozitează titlurile şi înmatricularea operelor. În articolul L. 123-1 se menţionează procedura de înscriere şi publicare a actelor, convenţiilor etc. Articolul L.125-1 se referă la atribuţiile şi retribuţia conservatorului Registrului, iar articolul L. 126-1 se referă la comunicarea informaţiilor referitoare la încasări 


Cartea II a Codului se referă la exercitarea profesiilor şi activităţilor de cinema, făcându-se precizări, în art. L.211-1, în legărură cu visa de exploatare cinematografică şi plata taxei corespunzătoare, 0,82 euro pe minut, precum şi în legătură cu activitatea din acest sector. Articolul L.212-2 se referă la autorizarea exercitării profesiei.


În articolul L212-6 se fac precizările legate de implantarea şi construirea unor organisme destinate spectacolului cinematografic  care trebuie să răspundă nevoilor de diversitate a ofertei, de amenajare culturală a teritoriilor, de protecţie a mediului, de calitate urbanistică, ţinând cont de natura specifică a operelor cinematografice. Ele trebuie să contribuie la modernizarea lor şi la satisfacerea intereselor spectatorilor, printr-o ofertă diversificată a serviciilor. Acordarea autorizaţiei de construcţie se face în funcţie de respectarea anumitor condiţii menţionate în cod. În acord cu principiile de defăşurare a  activităţii, o comisie comercială în domeniu cinematografic se pronunţă în vederea respectării unor criterii legate de efectul potenţial asupra diversităţii ofertei în zona de influenţă şi asupra efectului proiectului asupra amenajării culturale a teritoriului, protecţiei mediului şi calităţii urbanistice conform unor indicatori (L 212-9). Omologarea acestor instituţii trebuie realizată înaintea deschiderii lor. În articolele L.212-19-26 se fac precizări în legătură cu programarea cinematografică. Se menţionează modul în care se elaborează angajamentele de programare, prin intermediul mediatorului de cinema, omologarea lor, precum şi condiţiile de desfăşurare a unor proiecte de programare finanţate, prin selecţie, de CNCIA. Articolul L 212-27 face referire la formulele de acces la cinema şi la condiţiile de îndeplinit pentru accesul multiplu, conform unui contract care respectă anumite condiţii. Articolele L 212-32 face precizări în legătură cu controlul încasărilor obţinute din exploatarea cinematografică care se fac prin intermediul agenţilor CNCIA şi ai agenţilor administraţiei financiare. La sfârşitul fiecărei săptămâni, şefii instituţiilor de exploatare adresează electronic CNCIA o declaraţie referitoare la aceste încasări, pentru fiecare program.  Capitolul III abordează problema raportului dintre instituţiile de spectacol cinematografic şi distribuitorii operelor cinematografice, făcând  precizări în legătură cu rolul mediatorului de cinema care, conform art. L 213-1, are misiunea de concilia orice litigiu în legătură cu accesul celor ce exploatează la operele cinematografice şi accesul operelor la sălile de exploatare; de a fixa un interval de exploatare a operelor cinematografice etc.  Mediatorul poate fi solicitat de către orice persoană fizică sau morală, de orice organizaţie profesională sau sindicală sau de preşedintele CNCIA sau se poate sesiza din oficiu. Mediatorul analizează anual îndeplinirea angajamentelor de programare, face observaţii şi recomandări comunicate Preşedintelui CNCIA. El poate sesiza Autoritatea concurenţei în legătură cu practici neconforme legislaţiei. În cazuri de încălcări grave, poate sesiza procuratura teritorială. În art. L 213-9 se face referire la concesionarea drepturilor de reprezentare cinematografică a unei opere cinematografice, la contractul de concesionare (L. 213-14). În Cod se face referire specială, în art. L 213-16, la echipamentul digital al instituţiilor de spectacol cinematografic în demersul achiziţionării lui fiind implicaţi, prin lege, distribuitorii care trebuie să pună la dispoziţie fişiere digitale ale operelor cinematografice în condiţiile prevăzute de lege; cei care pun la dispoziţie opere sau documente cu caracter publicitar;  cei care închiriază o sală pentru exploatarea operelor cinematografice. Finanţarea instalării iniţiale a echipamentelor digitale poate fi realizată prin partajare între mai mulţi parteneri prin contracte; prin alte tipuri de contracte. CNCIA dispune de un comitet specializat care promovează bunele practici în acest domeniu. Capitolul IV se referă la Organizarea prezentării spectacolelor cinematografice (L 214-1) care se desfăşoară conform unor reguli specifice fiecărei categorii, precizate în cod şi în decrete speciale.


Titlul II se referă la editarea videografică şi la serviciile media audiovizuale la cerere. În capitolul I se fac precizări în legătură cu declaraţia de activitate a editorilor de videograme destinate utilizării private a publicului care trebuie înaintată CNCIA. Conţinutul şi modalitatea de depunere, precum şi înregistrarea declaraţiei trebuie aduse la cunoştinţa preşedintelui CNCIA şi sunt fixate prin decret. În capitolul II se fac referiri la controlul încasărilor din exploatarea videografică menţionându-se, în art. L 222-1, că acest control implică deţinerea unor documente complete, comunicate semestrial CNCIA. În capitolul III se fac referiri la remunerarea exploatării operelor cinematografice prin servicii media audiovizuale la cerere, care implică fixarea unui preţ pentru fiecare accesare, în funcţie de durată, categoria serviciului, menţionându-se că preţul minim poate fi stabilit în comun prin decizia ministerului culturii şi al economiei. 


Titlul III se referă la cronologia exploatării operelor cinematografice , făcându-se precizări în legătură cu exploatarea sub formă de videograme, prin servicii media la cerere, prin servicii de televiziune prin contracte speciale. Capitolul IV prezintă dispoziţiile comune referitoare la aceste tipuri de exploatare (L. 234-1). 


Cartea III include prevederile legate de finanţare şi fiscalitate, în capitolul I fiind prezentate formele de sprijin financiar al CNCIA, menţionate anterior, iar în capitolul II precizări în legătură referitoare la drepturile privilegiate ale creditorilor producţiei cinematografice şi sumele pe care întreprinderile de producţie le pot solicita cu titlu de ajutor automat. Codul precizează condiţiile de solicitare a acestor finanţari şi  regimul acordării acestora pentru teritoriile outremer.


În Titlul III se face referire la sprijinul financiar acordat de colectivităţile teritoriale, precizându-se în L. 321-1 că subvenţiile acordate instituţiilor de spectacol cinematografic sunt precizate în Codul general al colectivităţilor teritoriale, articolele L. 2251-4, L. 3232-4. Conform articolului L. 4211-1 din Codul general al colectivităţilor teritoriale, regiunile pot să atribuie aceste subvenţii în aceleaşi condiţii ca şi departamentele.


În Titlul III se face referire la stimulentele fiscale care pot fi acordate, cu referire la creditul fiscal pentru cheltuieli în producţia operelor cinematografice sau audiovizuale reglementat în Codul general al impozitelor, pentru comercializarea programelor şi formatelor audiovizuale, reglementat de articles 220 W et 220 duodecies din Codul general al impozitelor, pentru cheltuielile efectuate pentru creaţia jocurilor video prevăzute în articolele 220 X et 220 terdecies din Codul general al impozitelor, pentru producţia executivă în Franţa a operelor cinematografice şi audiovizuale străine conform articolelor 220 Z bis et 220 quaterdecies din Codul general al impozitelor.
Prevederile din Capitolul II, art. L. 332-1- 3 se referă la finanţarea în capitală a operelor cinematografice sau audiovizuale care se realizează conform articolelor 238 bis HE din Codul general al impozitelor. Prevederi speciale au teritoriile outremer.

În capitolul IV, art.  L. 334-1- se face referire la aplicarea TVA cu o reducere de 10% pe drepturile de intrare în sălile de cinema, oricare ar fi natura suportului operelor sau documentelor audiovizuale prezentate, conform art. 279  din Codul general al impozitelor. Aplicarea TVA cu o reducere de 10% pe cesionarea drepturilor pe operele cinematografice  se face conform aceluiaşi articol din  Codul general al impozitelor.

În capitolul V, art. L. 335-1 se face referire la contribuţia economică teritorială care se realizează prin exonerarea de plata cotizaţiei funciare, TVA,  pentru întreprinderile de spectacol cinematografic, conform art. 1464, 1586  din Codul general al impozitelor. 

În Cartea IV se fac referiri la procedurile de control şi sancţiunile aplicate. În Titlul I se precizează procedurile de control, competenţele agenţilor de control desemnaţi de Centrul Naţional care constată încălcările, infracţiunile, sesizează comisia de protecţie din cadrul Înaltei Autorităţi de difuzare a operelor şi protecţiei drepturilor pe internet prevăzute în Codul proprietăţii intelectuale. În capitolul II sunt precizate prerogativele şi mijloacele de intervenţie  aflate la dispoziţia agenţilor de control, conform decretului Consiliului de Stat. 

În Capitolul III se fac referiri la schimbul de informaţii  care trebuie să aibă loc între agenţi, inspectorii din domeniul muncii, direcţiile regionale pe probleme culturale, sistemul de asigurări sociale, impozitare etc. Constatarea încălcărilor se face prin întocmirea unui proces verbal, notificat prin scrisoare recomandată celui în cauză, care poate face observaţii către CNCIA, în termen de 15 zile. În caz de încălcări grave, cazul este înaintat procuraturii. Agenţii trebuie să respecte clauzele referitoare la păstrarea secretului profesional.
În Titlul II, art. L.421-1- se fac referiri la sancţiunile administrative aplicate, decise de Comisia de control a reglementării, prezidată de un magistrat din domeniul administrativ, precizându-se natura lor: avertisment, reducerea sau rambursarea sprijinului financiar primit, sancţiuni pecuniare de la 3% -5% din cifra de afaceri pe o perioadă de 1 an, închiderea sălii, interdicţia pe 5 ani de mai conduce o instituţie în domeniu etc

În Titlul III, art. L. 431-1-2-3  se face referire la dispoziţiile penale care sunt de 7500 euro numai pentru obsrucţionarea efectuării controlului, amendă de 45000 euro pentru prezentarea unei opere cinematografice fără viza corespunzătoare de exploatare sau încălcând condiţiile prevăzute prin acordarea vizei. Ele se aplică în urma constatării făcute de ofiţerii de poliţie judiciară conform Codului de procedură penală. În Titlul IV se precizează modul de acţionare în justiţie. 

ITALIA

 Cadrul legislativ
 
- Decretul legislativ nr. 28 din 22 ianuarie 2004 referitor la reforma activităţii cinematografice conform art.10 al legii nr. 137 din 6 iulie 2002;
- Decretul ministerial din 10 iunie 2004 referitor la modalităţile tehnice de susţinere a industriei cinematografice;
- Decretul ministerial din 27 septembrie 2004 referitor la definirea indicatorilor de înscriere a companiilor de producţie;
- Decretul ministerial din 16 iulie 2004 referitor la modalităţile tehnice de plata şi monitorizarea contribuţiilor pe încasările realizate în sala  de cinema; 
- Decretul ministerial din 27 august 2004 stabilirea şi acordarea premiilor de calitate pentru lung-metrajele recunoscute de naţionalitate italiană; 
- Decretul ministerial din 28 octombrie 2004 referitor la procedurile tehnice pentru gestionarea și monitorizarea utilizării resurselor, pentru promovarea activităților de film în Italia și în străinătate;
- Decretul ministerial din 6 martie 2006 referitor la fondul pentru activitatea cinematografică;
- Decretul ministerial din 12 aprilie 2007 referitor la modalităţile de susţinere a productiei şi distribuţiei cinematografice; 
- Decretul ministerial din 27 septembrie 2004 referitor la definirea criteriilor de recunoaştere a operelor filmice de interes cultural;
- Decretul ministerial din 21 ianuarie 2010 referitor la stimulente fiscale  acordate investitorilor străini in cinematografie;
- Decretele ministeriale din 30 decembrie 2010 de suspendare a alocării de fonduri pentru anul respectiv pentru industria tehnică cinematografică şi a contribuţiilor pe încasările din sălile de cinema, producţie şi distribuţie cinematografică, a acordării de premii de calitate, a contribuţiilor în favoarea promovării cinematografice;
-  Decretul ministerial din 7 iunie 2011 privind restabilirea eficacităţii aplicării Decretului din 28 octombrie 2004 referitor la alocarea fondurilor pentru promovarea filmului;
- Decretul ministerial din 2 noiembrie 2011 referitor la Comisia bianuală 2011-2013 pentru revizuire in cinematografie; 
- Decretul ministerial din 22 martie 2012 referitor la modalităţile tehnice de organizare şi monitorizare a contribuţiilor procentuale pe încasările realizate de sălile de cinema;
- Decretul ministerial din 22 martie 2012 referitor la  procedurilor tehnice pentru efectuarea plăților și monitorizarea contribuțiilor din încasări;
- Decretul ministerial din 22 martie 2012 referitor la  modul de sprijin al  industriilor tehnice cinematografice;
- Decretul ministerial din 22 martie 2012 referitor la modalităţile tehnice pentru susţinerea producţiei şi distribuţiei cinematografice;
- Decretul ministerial din 18 aprilie 2012 referitor la componenta şi activitatea Comisiei pentru cinematografie;
- Decretul ministerial din 22 februarie 2013 referitor la cotele televiziunii pemtru investiții în favoarea cinematografiei italiene.
 
Prevederi legislative 

Culegerea de legi numită generic Legea cinematografiei este o sinteză amplă, de sute de pagini
, care cuprinde peste 60 documente de reglementare, în care sunt integrate: legea de bază a reformei domeniului cinematografiei (Decretul legislativ nr. 28 din 22 ianuarie 2004) şi celelate decrete ministeriale, decrete-legi prin care s-a pus în practică şi s-a perfecţionat legea iniţială de reformare a domeniului. La acestea se adaugă legislaţia regională, aproape fiecare regiune având propria lege a cinematografiei
 care respecta cadrul juridic european. Prevederile au fost în parte suspendate în anul 2010, din cauza crizei economice care a afectat sistemul de finanţare a cinematografiei. În anul 2012 au fost realizată o revizuire a reglementărilor iniţiale, iar în anul 2013 au fost elaborate măsuri noi de finanţare. 
Decretul din 22 martie referitor la modalităţile tehnice de susţinere a producţiei şi distribuţiei cinematografice se referă la condiţiile de recunoaştere a cetăţeniei italiene, având în vedere faptul că aceasta reprezintă, conform Decretului lege nr. 28 din 22 ianuarie 2004, o condiţie pentru a fi admişi ca beneficiari ai sprijinului acordat. În acest sens,  compania de producţie trebuie să completeze o declaraţie în care să se menţioneze că filmul este destinat, în primul rând, pentru uz public în cinematografe sau alte forme de exploatare, şi să menţioneze că îndeplineşte condiţiile referitoare la recunoaşterea definitivă sau provizorie, din interes cultural, a cetăţeniei italiene, şi că filmul reprezintă interesele culturale italiene. Conform legii, orice schimbare trebuie adusă la cunoştinţa Direcţiei generale de cinema. Articolul 3 se referă la definirea costurilor maxime eligibile şi la condiţiile de acordare. Se precizează faptul că în costul de producție industrială a filmului sunt incluse cheltuielile generale, cheltuielile financiare legate de finanţare şi compensare pentru producţie, costul de distribuţie, care include costul de distribuţie în Italia şi cheltuielile de distribuţie în străinătate. Cheltuielile legate de costurile pentru personalul de producţie şi cheltuielile de asigurare nu pot depăşi 25% din costul de producţie. Prin decret al directorului general pentru cinema sunt furnizate informaţiile necesare pentru un calcul corect al elementelor individuale ale costurilor. Pentru filmele de interes cultural, costurile de distribuţie în Italia şi în străinătate nu pot fi mai mici de 16% din costul de producţie al filmului. În special, costurile de distribuţie nu pot fi mai mici de 13% din costuri. Referitor la limitele sumelor acordate, se precizează că pentru primele două filme se va acorda o sumă de la 750.000 de euro. Filmele documentare şi de scurt metraj pot fi scutite de cheltuielile de distribuţie. În cazul unor coproducţii şi parteneriate, există procente speciale pentru costurile de producţie (60%) şi de personal efectuate în Italia. 
Contribuţiile pentru  producţia de filme de lung metraj de interes cultural sunt acordate companiilor de producție care au un capital social integral plătit şi capitaluri proprii care să nu fie mai mici de 40.000 euro, pentru capitalul social vărsat, iar capitalul propriu trebuie să fie de cel puţin 10.000 euro. Înainte de fiecare sesiune de deliberare pentru acordarea fondurilor, din Fondul pentru film, Direcţia Generală pentru cinema trebuie să primească un raport detaliat privind situaţia producătorilor care au plătit contribuţii la Fond, cu modul de îndeplinire a obligaţiilor (dacă au mai luat împrumuturi de la fond). În articolul 4 se face referire la evaluarea proiectelor care solicită finanţare, realizată de o comisie specială, conform articolelor 8 şi 10 din Decretul din anul 2004. Decizia de finanţare în avans,  trimisă de managerul direcţiei este semnată de directorul general. În articolul 5 se face referire la executarea asistenţei financiare, care cuprinde câteva etape intermediare, de evaluare şi asigurare a continuităţii proiectului. Concluziile referitoare la desfăşurarea primei perioade a planului financiar se face în termen de o lună, fiind urmărite toate etapele, inclusiv distribuţia filmului. Sumele sunt acordate în funcţie de calendarul proiectului şi în funcţie de condiţiile stabilite. O parte a sumei este destinată realizării unei copii a filmului în format digital, care rămâne la dispoziţia Arhivei naţionale de filme. În termen de 180 de zile de la proiecţia filmului, costurile finale sunt verificate prin audit. În cazul în care nu sunt prezentate documentele necesare de către compania de producţie sau distribuţie sau actele nu sunt conform legii, se aplică sancţiuni. Drepturile de exploatare trebuie să fie în acord cu standardele internaţionale: drepturile cinematografice, drepturile home video (închiriere, vânzare prin intermediul ziarelor, prin mail sau prin distribuire directă), drepturi TV  (Pay TV, TV gratuit, pay per view, video la cerere), drepturile comerciale, drepturile online,  Wireless gratuit, drepturile multimedia interactive etc. În scopul de a acoperi valoarea costurilor, se poate face plata în avans, prezentând  acordurile semnate, managerul filmului oferind informaţii corespunzătoare cu privire la durata contractelor de pre-vânzare sau de vânzare a drepturilor, la drepturile de utilizare a lor în străinătate. Fiecare regiune are practici specifice în acest domeniu. În articolul 6 se face referire la lung-metraje, precizându-se că sprijinul pentru filmele de interes cultural nu poate să depăşească 50% din costul maxim  admisibil, precizat în  Decretul ministerial din 27 septembrie 2004. Acest decret defineşte indicatorii pentru includerea companiilor în grilă. În articolul 7 face referire la  etapele de parcurs pentru dezvoltarea proiectelor  de scenarii originale. Cererile pentru subvenţii se depun la Direcţia Generală pentru cinema, proiectele fiind  eligibile conform îndeplinirii unor condiţii precise legate de capacitatea companiei de a dezvolta un proiect, de prezentarea unui subiect şi a unui sinopsis, o estimare a costului proiectului filmului fezabil, o estimare a proiectului de dezvoltare. Aplicaţiile sunt transmise în format electronic, în termenul specificat de hotărârea directorului general pentru cinema. Directorul general hotărăşte cu privire la cererile de finanţere, după evaluarea Comisiei referitoare la caracteristicile culturale. Conform art. 10, pentru fiecare exerciţiu financiar se prevede acordarea unor subvenţii pentru un număr maxim de 20 de proiecte,  pentru o sumă de până la 35.000 euro fiecare. Pentru autorii de scenarii originale, managerul general pentru cinema poate acorda, de două ori pe an, 20 de finanţări,  cu o sumă care nu depăşeşte 5.000 euro, pentru autorii de scenarii originale.
În capitolul II se face referire la distribuţie, precizându-se obiectul şi scopul acesteia. Se menţionează că alocările de fonduri se fac proporţional cu rezultatele obţinute cu distribuţia filmelor anterioare, recunoscute ca filme culturale sau care au primit premiul pentru calitate. La sprijin au acces companiile de distribuție care în anul de de referință au distribuit cel puţin un film. Cererea pentru subvenţie trebuie să conţină datele personale ale solicitantului şi este însoţită de o declaraţie pe propria răspundere, în care se precizează lista de filme de interes cultural distribuite în anul precedent, totalul încasărilor brute realizate de filmele menţionate; angajamentul de a aloca subvenţia în scopurile stabilite de lege. Metoda de acordare implică mai multe etape succesive: Direcţia generală pentru film analizează problemele şi evaluează în conformitate cu criteriile stabilite, putând să  efectueze verificări administrative-contabile, cu scopul de a stabili veridicitatea informaţiilor conţinute în declaraţie. 
În capitolul III, în articolele16-17, se fac referiri la sprijinirea activităţii de export, menţionându-se obiectul şi scopul acordării sprijinului pentru distribuirea în străinătate a filmelor recunoscute ca filme de interes cultural. Resursele alocate anual exporturilor sunt împărţite în conformitate cu o medie ponderată a procentelor între 80% și 20%, ţinând cont de suma totală obţinută în anul precedent, de vânzările firmelor străine; de numărul de bilete vândute în străinătate de filmele menţionate în declaraţie. Direcţia Generală pentru film analizează problemele şi evaluează în conformitate cu criteriile stabilite, putând să  efectueze verificări administrative-contabile, cu scopul de a stabili veridicitatea informaţiilor conţinute în declaraţie.

Decretul din 18 aprile 2012 a schimbat prevederile referitoare la structura şi activitatea  Comisiei pentru cinematografie. Aceasta include Comisia pentru imagini în mişcare,  prezidată, în plen, de directorul general pentru cinema. Ea este  compusă din: a) subcomisia privind recunoaşterea interesului cultural, care este împărţită, la rândul ei, în secţiuni pentru etapa de proiectarea  filmelor de lung metraj şi pentru  lucrări şi filme de scurt metraj, pentru determinarea cotelor de sprijin financiar repartizate şi pentru evaluare a scenariilor; b) subcomisia de promovare împărţită în secţiuni specifice. Comisia defineşte nivelul sprijinului acordat, verifică respectarea datelor şi condiţiilor îndeplinite , conform cerinţelor decretului din 2004. Membrii Comisiei sunt în proporţie de două treimi reprezentanţi ai Ministerului Culturii şi o treime aleşi în cadrul Conferinţei permanente pentru relaţia dintre stat, regiuni şi provinciile autonome Trento și Bolzano şi ai celor mai reprezentative asociaţii profesionale. Secţiunea pentru recunoaşterea caracteristicilor de operă de interes cultural al filmelor de lung metraj este compusă din preşedinte, patru experţi cu experienţă, numiţi de ministrul Culturii, cei desemnaţi de Conferinţa permanentă pentru relaţia dintre stat, regiunile şi provinciile autonome Trento și Bolzano (doi aleşi  dintre regizori, scriitori, critici şi profesionişti mişcare imagine; unul din producţie, distribuţie, unul  din sectorul financiar sau legal din domeniu). Secţiunea de promovare este compusă  din preşedinte, din patru cadre cu experienţă în domeniul de promovare a filmului, numiţi de către ministrul pentru arte şi activităţi culturale, dintre care unul este desemnat de Conferinţa permanentă a relaţiilor dintre stat şi  regiunile şi provinciile autonome Trento și Bolzano. Secţiunea pentru verificarea conformităţii datelor  este compusă din preşedinte, patru cadre cu experienţă numite de ministrul Culturii, inclusiv doi numiţi de Conferinţa permanentă pentru relaţia dintre stat, regiunile şi provinciile autonome Trento și Bolzano. Cei 7 membrii ai  Comitetului vor deţine mandatul timp de doi ani; mandatul lor poate fi reînnoit o singură dată.  
Prevederile referitoare la activitatea Comisiei pentru cinematografie precizează că secţiunile sunt convocate de către preşedintele Comisiei. Preşedintele poate convoca Comisia în plen, pentru cerinţe speciale de ordin general şi teme de interes.  Secţiunea de recunoaştere a caracteristicilor de interes cultural a filmelor de lung metraj se reuneşte de trei ori pe an, la 30 aprilie, 30 septembrie şi 31 decembrie. Ei mai pot fi convocaţi în sesiuni speciale pentru audieri de directori şi alţi reprezentanţi ai unor proiecte de producţie. 

Juriul pentru premiile de calitate este alcătuit din cinci personalităţi proeminente ale culturii, desemnate de minister, reprezentanţi ai Conferinţei permanente pentru relaţiile între stat, regiunile şi provinciile autonome, managerul general al Direcţiei, care îndeplineşte funcţia de preşedinte. Juriul se reuneşte o dată pe an pentru a exprima opinia privind eliberarea de certificate de calitate. Doi membri ai juriului vor deţine mandatul timp de doi ani. 

Decretul ministerial din 22 februarie 2013 referitor la cotele televiziunii pemtru investiții în favoarea cinematografiei italiene prevede obligaţia difuzorilor de a investi astfel încât RAI să dea 3,6% din încasările anuale pentru producţia, finanţarea, cumpărarea operelor cinematografice italiene originale, iar pentru alţi difuzori doar 3,2% din cifra de afaceri. Decretul prevede ca 1,3% din timpul de antenă al RAI să fie rezervat proiecţiei creaţiilor italiene netematice şi 4% celor tematice; ceilalti difuzori au obligaţia de a da 1% pentru creaţiile netematice şi 3% pentru creaţiile cu mari teme. Aplicarea acestor cote se face în virtutea obligaţiei de investiţie şi programare a operelor europene, deja prevăzută de legislaţia comunitară şi natională. Măsura prevede o aplicare progresivă a acestor cote până la 1 iulie 2013, pentru programare o aplicare progresivă în termen de 30 luni şi 18 luni pentru investiţii. La finalul perioadei se va verifica aplicarea acestor măsuri, actualizate în funcție de situația pieței. 
 
 Ultimele decizii au stabilit că, pentru fiecare an financiar, va fi stabilit, prin decret ministerial, cuantumul sprijinului financiar pentru proiectele pentru care se va depune cererea de finanţare.

 

 
 
CEHIA
Cadrul legal

Legea nr 241/1992, cu modificările ulterioare
Legea nr. 273/1993, cu modificările ulterioare

Prevederi legislative

În Cehia, sectorul cinematografiei este reglementat de Legea nr 241/1992 care reglementează Fondul de stat pentru susţinerea şi dezvoltarea cinematografiei cehe şi de Legea nr. 273/1993 care se referă la condiţiile de producţie, de difuzare şi arhivare ale operelor audiovizuale. Conform legii, Fondul era condus de ministrul Culturii, care decide printr-un consiliu de proiecte care funcţionează conform unui Regulament. În anul 2006, s-a realizat o revizuire a Legii nr 273/1993, modificându-se anumite condiţii de producţie, făcându-se referiri la difuzarea şi arhivarea a operelor audiovizuale şi referiri la Arhiva Naţională de filme. Amendamentele legii impun obligaţia  producătorilor şi distribuitorilor de a depune declaraţii la Ministerul Culturii din Republica Cehă, care va menţine, în afară de baza de date a întreprinderilor implicate în audiovizual, fişiere ale operelor audiovizuale. În conformitate cu această lege Ministerul Culturii menţine un registru al operelor cinematografice şi audiovizuale cehe şi străine. 

Proiectul guvernamental de modificare substanţială a Legii nr. 241 din anul 1992 a fost elaborat în urma constituirii, în anul 2006, a unui grup de lucru din care au făcut parte reprezentanţii a 17 asociaţii profesionale, organizatorii a 9 festivaluri de film, alte instiutuţii şi şcoli de film cehe. Proiectul a abordat toate domeniile cinematografiei: producţia de film, problema relaţiei dintre film şi educaţie, instituţiile de film. Proiectul de lege a fost adoptat de Parlament, dar Preşedintele Republicii Cehe a respins prin veto proiectul noii legi a cinematografiei, cu motivaţia că producătorii de cinema şi ceilalţi oameni de afaceri în domeniu nu trebuie să aibă privilegii în raport cu cei care lucrează în domenii similare. Legea mai putea fi adoptată numai în situaţia întrunirii unor condiţii parlamentare speciale (numai în cazul în care se obţine o majoritate calificată în Parlamentului ceh). 
În anul 2010 guvernul ceh a elaborat concepţia referitoare la susţinerea şi dezvoltarea industriei cinematografice
, crearea unui sistem de finanţare nou şi crearea bazelor legale pentru realizarea acestor obiective
, precum şi un plan referitor la digitalizarea operelor cinematografice pe perioada 2011-2016. 
În luna februarie 2011 a avut loc o întâlnire interministerială care a pus în discuţie educarea tinerilor şi pregătirea pentru noile tehnologii. Aceste obiective au fost incluse în conceptul elaborat de guvern (la capitolul Provision no. 5 in the Concept focuses on the "Education of Professionals, Support for Seminars and Workshops, and Advancing Media and Film Literacy among the Public).

În anul 2011 a fost adoptat de către Parlament un amendament la Legea privind Televiziunea Cehă, care a făcut posibilă asigurarea unor alte  surse de finanţare a Fondului, din veniturile obţinute de televiziune cehă din publicitate. 

În luna decembrie 2012, Parlamentul ceh a reuşit să adopte modificările la Legea cinematografiei prin care, pentru prima dată, canalele de televiziune private vor contribui la Fondul ceh pentru cinematograf, contribuţia lor fiind estimată la aproximativ 6 milioane euro, ceea ce reprezenta jumătate din bugetul anual al Fondului. Conform legii, televiziunile private contribuie cu 2% din veniturile obţinute de acestea din publicitate, iar banii vor fi destinaţi producerii noilor filme. Schimbarea a fost determinată, în parte, de limitarea timpului pentru publicitate din cadrul televiziunii publice naţionale. Asociaţia profesioniştilor ARP a apreciat aplicarea principiului conform căruia cei care difuzează filmele trebuie să participe la realizarea lor
. Noul act normativ stabilişte unificarea unor instituţii precum Arhiva Naţională, Centrul de film şi Comisia pentru film
, stabileşte  competenţele Comisiei de Control a Fondului de stat ceh pentru Asistenţă şi Dezvoltare al Cinematografiei
, introduce condiţii pentru cooperare internaţională, stabilind noile surse ale fondului pentru dezvoltare. 

Conform noilor prevederi, contributorii vor fi reprezentaţi printr-un Comitet format din 9 membri, care va supraveghea gestionarea Fondului. Comitetul va decide asupra proiectelor selecţionate spre a fi susţinute financiar (lung metraje de ficţiune, documentare, seriale) şi asupra cotei cheltuielilor care vor fi efectuate pe teritoriul ţării. Ministrul ceh al Culturii a apreciat că noul sistem va fi mult mai transparent şi mai competitiv. Prin această nouă lege va fi stimulată diversitatea producţiei cinematografice, continuarea tradiţiei cinematografiei cehe. 

Noile modificări au fost adoptate în luna decembrie 2012, proiectul de lege având drept scop modificarea şi standardizarea finanţării cinematografului, în conformitate cu normele UE. Iniţiatorii au fost Ministerul Culturii şi Asociaţia producătorilor de audiovizual, iar în declaraţia oficială a acestor instituţii se menţiona nevoia elaborării unei legi noi, în acord cu evoluţia noilor tehnologii utilizate în producţia audio-vizuală şi în distribuţie. 
În anul 2012 în Cehia au apărut primele birouri regionale de cinema care sunt prezente în majoritatea statelor europene dezvoltate care încearcă să atragă pe teritoriul lor producţii de film şi audiovizuale. 

 


� http://eur-lex.europa.eu/LexUriServ/site/fr/com/2001/com2001_0543fr01.pdf


� � HYPERLINK "http://www.ajutordestat.ro/?pag=80" ��http://www.ajutordestat.ro/?pag=80�


� ec.europa.eu/competition/consultations/...state.../issues_paper_ro.odt


� http://europa.eu/rapid/press-release_MEMO-12-186_ro.htm


� http://ec.europa.eu/competition/consultations/2012_state_aid_films/draft_communication_ro.pdf


� http://europa.eu/rapid/press-release_IP-11-1399_ro.htm?locale=en


� � HYPERLINK "http://eur-lex.europa.eu/LexUriServ/LexUriServ.do?uri=CELEX:52010DC0487:FR:NOT" \o "COM(2010) 487" \t "_blank" �COM(2010) 487� 


http://eur-lex.europa.eu/LexUriServ/LexUriServ.do?uri=COM:2010:0487:FIN:RO:PDF


� Din cele 347 miliarde EUR pe care politica de coeziune le va investi în regiuni în perioada 2007-2013, 5,9 miliarde vor fi dedicate culturii, 10 miliarde proiectelor de regenerare urbană și rurală , iar 15,2 miliarde dezvoltării infrastructurilor digitale. Pentru proiectele culturale finanțate din fonduri  structurale - a se vedea: http://ec.europa.eu/regional_policy/themes/culture/index_en.htm





� � HYPERLINK "http://www.cnc.fr/web/fr/credit-d-impot-cinema1" ��http://www.cnc.fr/web/fr/credit-d-impot-cinema1�





� http://www.legifrance.gouv.fr/affichTexte.do?cidTexte=JORFTEXT000020352071&dateTexte=&categorieLien=id


� http://www.legifrance.gouv.fr/affichTexte.do?cidTexte=LEGITEXT000006068930


� http://ddata.over-blog.com/xxxyyy/2/21/17/06/Ordonnance-2009-901.pdf


� http://fr.jurispedia.org/index.php/%C3%89laboration_du_nouveau_Code_du_cin%C3%A9ma_et_de_l%27image_anim%C3%A9e_(fr)


� Le rapport au Président de la République relatif à l’ordonnance du 24 juillet 2009


� http://www.cinema.beniculturali.it/direzionegenerale/61/normativa-statale/


� � HYPERLINK "http://www.anica.it/online/allegati/studi/ConvegnoBO1_3_11.pdf" \t "_blank" �http://www.anica.it/online/allegati/studi/ConvegnoBO1_3_11.pdf�





� Government resolution no. 871 of 1 December 2010, Concept for the support and development of the Czech film industry for the period 2011-2016


� http://merlin.obs.coe.int/iris/2011/3/article12.en.html


� � HYPERLINK "http://www.culturalpolicies.net/web/comparisons.php" ��http://www.culturalpolicies.net/web/comparisons.php�


� Sursa: http://www.filmneweurope.com/news/czech/104281-czechs-unite-film-institutions/menu-id-150


� Government Resolution No. 73 of 17 January 1996





PAGE  
2
DIRECŢIA STUDII ŞI DOCUMENTARE LEGISLATIVĂ


